Claudiu Manda a jignit o senatoare a Opoziției în plenul Senatului: Rămâne cum v-a spus domnul Brăiloiu

Senatorul PSD Claudiu Manda, președintele ședinței de luni a Senatului, a jignit-o pe senatoarea USR Florina Presadă făcând trimitere la cuvintele obscene adresate acesteia anul trecut de un alt senator social-democrat, Liviu Brăiloiu.

”Rămâne cum v-a spus domnul Brăiloiu. Vă rog să plecați în bancă”, i-a spus Manda senatoarei Florina Presadă, după ce inițial i-a tăiat microfonul. Afirmația a fost făcută în cadrul dezbaterilor pe marginea Codului administrativ.

În ședința de plen din 21 decembrie 2017, senatorul PSD Liviu Brăilou i-a adresat cuvinte injurioase Florinei Presadă. ”Prințeso, s… p…”, i-a spus Brăiloiu când senatoarea USR i-a dat drept cadou de sărbători un exemplar din ”Ferma animalelor”, de George Orwell.

Replicile cu tentă sexuală la adresa Florinei Presadă au continuat în plenul Senatului. După ce senatoarea USR le-a cerut mai multor membri PSD să explice de ce votează modificarea din Codul administrativ care le va permite să aibă pensii sepciale având în vedere că au fost în trecut și aleși locali, senatorul Renică Diaconescu a negat că el ar fi fost primar. Apoi a continuat fără nicio legătură cu subiectul:

”Eu sunt medic neurolog, nu urolog”, i-a spus el Florinei Presadă.

”Mulțumesc, domnul Brăiloiu este?”, a intervenit ironic Claudiu Manda.

”Nu aveți bun simț, ați făcut o remarcă care nu vă face cinste nici dumneavoastră, nici domnului Brăiloiu”, a replicat Florina Presadă.

”Aveți vreo preferință?”, a continuat Manda seria replicilor cu tentă.

”Aș prefera să aveți bun simț, în primul rând”, i-a răspuns senatoarea USR.

În decembrie 2017, după injuriile aduse de senatorul PSD Liviu Brăiloiu, Florina Presadă a povestit incidentul:

„Ceea ce a spus domnul Brăiloiu nu poate fi reprodus. Pot să vă relatez, în schimb, contextual. Și anume, noi, membrii grupului senatorial al USR ofeream cărți membrilor Senatului de la PSD. Este vorba despre ”Ferma Animalelor”, de George Orwell. O serie de senatori PSD au aruncat cărțile pe jos, mă refer la doamna Ecaterina Andronescu, domnul Bodog, chiar doamna Arcan, de asemenea. Iar domnul Brăiloiu, vizibil deranjat de acest gest, a început să mă insulte și să mă înjure. Nu este prima dată, voi face o plângere împotriva dumnealui la Biroul Permanent, unde există un Regulament al Senatului care trebuie respectat. Am cerut în acel moment domnului Manda, care era președinte de ședință, să suspende sedința, însă a refuzat să facă acest lucru. Data viitoare, poate ar trebui să-i ofer niște cărți de joc, dumnealui și domnului Șerban Nicolae, poate așa îl interesează,” a povestit la vremea respectivă Florina Presadă.

Un alt parlamentar PSD care i-a adresat injurii unei colege din USR a fost Șerban Nicolae. El i-a spus deputatei USR Cosette Chichirău că ”are poze cu ea când face sex anal”. Reclamat la Consiliul Național pentru Combaterea Discriminării, senatorul PSD a primit doar avertisment.

Foto: Claudiu Manda